[{"text_idx": "#000002", "text": "Mae\u2019n wir nad oes prinder o deledu realiti ar y bocs, gydag I\u2019m a Celebrity yn berchen ar y Gaeaf, Love Island yn hawlio\u2019r haf a sawl un ohonom yn edrych ymlaen at groesawu hen ffrind, Big Brother.\nWrth i ni fwynhau\u2019r ddrama, y ffraeo a\u2019r chwerthin, mae\u2019n rhaid i ni ystyried dwy ochr y geiniog. Er bod mwynha\u0302d i\u2019w gael wrth wylio\u2019r rhaglenni yma, mae\u2019n bwysig cofio fod elfen dywyll sy\u2019n effeithio ar sawl ffactor; iechyd meddwl, cynrychiolaeth, llesiant a sawl peth arall.\nDarllenwyr Lysh yw craidd ein gwefan ac roedd ein dilynwyr Instagram yn awyddus iawn i rannu eu barn nhw ar Love Island a\u2019r amryw o raglenni realiti sydd ar gael."}, {"text_idx": "#000003", "text": "Dros y blynyddoedd, mae Love Island wedi denu cynulleidfaoedd enfawr ond, eleni, roedd cwymp yn y nifer o wylwyr oedd wedi mwynhau rhaglen gyntaf y gyfres. Dim ond 1.3 miliwn o bobl ddaru diwnio fewn eleni, sy\u2019n isel i gymharu gyda 2.4 miliwn o bobl llynedd ac yn fwy isel fyth i gymharu gyda 3.3 miliwn o bobl no\u0302l yn 2019.\nWrth ofyn i ddarllenwyr Lysh os fydden nhw\u2019n troi\u2019r rhaglen ymlaen eleni, dim ond 29% oedd yn bwriadu gwylio gyda 71% yn dewis gwylio rhywbeth arall!\nYmysg y rhai sy\u2019n dewis newid y sianel, mae Begw a Manon."}, {"text_idx": "#000004", "text": "\u201cDwi ddim yn meddwl ei fod yn iach i fy iechyd meddwl, gan ei fod mor ffug,\u201d meddai Begw, a barn tebyg sydd gan Manon, hefyd.\n\u201cNid yw\u2019n dangos esiampl o \u2018gariad diogel\u2019 ac mae\u2019r dynion yn anaeddfed,\u201d dywedai.\nNid yn unig iechyd meddwl y gwylwyr sy\u2019n cael ei effeithio wrth wylio\u2019r rhaglen. Mae\u2019r cystadleuwyr yn aml yn dioddef yn ystod ac ar o\u0302l ffilmio, gyda negeseuon ar gyfryngau cymdeithasol yn barnu\u2019r sawl sy\u2019n ymddangos ar y rhaglen. Am y rheswm yma mae nifer o wylwyr wedi penderfynu rhoi\u2019r gorau i wylio.\nYn 2020, enillodd Paige Turley law yn llaw gyda Finley Tapp, ac roedd Paige yn agored iawn am y niwed cafodd ei greu gan gasineb.\n\u201cRoeddwn i\u2019n gryf yn feddyliol cyn y rhaglen ond ar o\u0302l hynny roedd gymaint o feirniadu. Ti\u2019n dechrau cwestiynu ac yn cychwyn credu pethau. Mae\u2019n mynd a ti i le ble ti\u2019n edrych yn y drych ac yn cwestiynu dy hun yn gyson a ges i drafferth gyda hynny am sbel,\u201d esboniai Paige."}, {"text_idx": "#000005", "text": "Wrth wylio rhaglenni realiti, mae\u2019n bwysig cofio fod y cystadleuwyr yn cael eu ffilmio am oriau maith ar hyd y dyddiau, ac wrth wylio\u2019r rhaglen nosol dim ond llai nag awr fyddwn ni\u2019n ei weld. Mae\u2019n bwysig cofio hefyd fod gan gynhyrchwyr rhan fawr i chwarae wrth lywio\u2019r stori, gan olygu clips mewn ffyrdd gwahanol i bortreadu pobl mewn ffordd benodol ac i adrodd stori. Dyma ran bwysig a chlyfar wrth fynd ati i greu drama a denu gwylwyr!\nTra bod Tegwen yn cytuno fod rhaglenni realiti yn ffug, mae un peth sy\u2019n ei chadw hi i wylio!\n\u201cDydi\u2019r rhaglenni ddim yn realistig ar y cyfan, ond dwi\u2019n caru\u2019r ddrama ychydig bach yn ormod i beidio gwylio,\u201d eglurai Tegwen."}, {"text_idx": "#000006", "text": "Nid Love Island ydi\u2019r gyfres realiti gyntaf. Yn wir, cychwynodd y gyfres yr holl ffordd no\u0302l yn 2005 gyda selebs y dydd fel cystadleuwyr. Ond, ar ddechrau\u2019r ganrif, Big Brother oedd yn gyfrifol am osod y llwyfan ar gyfer teledu realiti ac, wedi dros 40 cyfres yn y DU, mae ffans brwd yn edrych ymlaen yn eiddgar iddo ddychwelyd eleni.\nEr i Big Brother osod y llwyfan, credai rhai bod y syniad o deledu realiti wedi amrywio tipyn ers y dyddiau hynny.\n\u201cMae\u2019r pwrpas a chymhelliant wedi newid llwyth ers dyddiau Big Brother yn 2000!\u201d meddai Catrin.\nMae sawl un yn credu fod y cyfresi yma wedi gweld dyddiau gwell, neu\u2019n \u2018wast o amser\u2019 fel dywed Begw. Dywedai Llinos nad ydi\u2019r rhaglenni yma yn apelio ati o gwbl, ond mae Manon yn credu eu bod yn \u2018ffordd dda o ddeall pobl wahanol\u2019."}]